SKRIFTLIG FORESPØRGSEL E-2135/99

af Bart Staes (Verts/ALE) til Kommissionen

(24. november 1999)

Om: Virkningen af afskaffelsen af afgiftsfrie forretninger for beskæftigelsen i tax-free shops

Den 1. juli 1999 blev der sat stopper for salg af afgiftsfrie produkter i de såkaldte tax-free shops. Disse forretninger solgte visse produkter (f.eks. parfume, cigaretter, alkohol) afgiftsfrit til passagerer på internationale flyvninger. Forbuddet fulgte på en afgørelse truffet på det europæiske topmøde i Köln den 3. og 4. juni 1999 om anvendelse af den 12. artikel i sjette momsdirektiv fra Rådet af 17. maj 1977 (77/388/EØF)(1) i sin helhed. Denne artikel tillod afgiftsfrit salg inden for Fællesskabet indtil 30. juni 1999.

Der herskede af forskellige årsager en del modstand mod afskaffelsen af afgiftsfrie forretninger i Den Europæiske Union. En af grundene var den negative virkning for beskæftigelsen. Kommissionen og Rådet har altid anført, at forbuddet mod afgiftsfrie forretninger ikke bør medføre tab af arbejdspladser. Fra de tax-free shops lyder der imidlertid andre toner. Således faldt salget hos Sky Shops i Zaventem med en fjerdedel siden 30. juni 1999. Ledelsen så sig nødsaget til at afskedige 60 heltidsansatte.

1. Hvor mange heltidsarbejdspladser fandtes der i de tax-free shops i Den Europæiske Union pr. 1. januar 1999?

2. Hvor mange heltidsarbejdspladser fandtes der i de tax-free shops i Den Europæiske Union pr. 1. juni 1999?

3. Hvor mange heltidsarbejdspladser fandtes der i de tax-free shops i Den Europæiske Union pr. 1. juli 1999?

4. Hvor mange heltidsarbejdspladser fandtes der i de tax-free shops i Den Europæiske Union pr. 1. oktober 1999?

5. Indser Kommissionen på grundlag af svarene på spørgsmål 1-4 at antallet af heltidsarbejdspladser i de tax-free shops er faldet i Den Europæiske Union?

6. Er Kommissionen af den opfattelse, at ovennævnte tab af arbejdspladser skyldes afskaffelsen af de afgiftsfrie forretninger i Den Europæiske Union? I bekræftende fald, er Kommissionen rede til at revidere forbuddet mod afgiftsfrie forretninger? I benægtende fald, hvad mener Kommissionen er årsag til tab af arbejdspladser hos de tax-free shops?

(1) EFT L 145 af 13.6.1977, s. 1.

Svar afgivet på Kommissionens vegne af Frederik Bolkestein

(6. januar 2000)

Kommissionen har hele tiden erkendt, at afskaffelsen af det afgiftsfrie salg for rejsende inden for EU ville kunne få følger for beskæftigelsen. Det var grunden til, at den i 1991 aftalte med Rådet, at der skulle indrømmes en overgangsperiode til gradvis afvikling af de afgiftsfrie ordninger.

Kommissionen har for nylig i sin meddelelse til Rådet om de beskæftigelsesmæssige aspekter af afgørelsen om at afskaffe det afgiftsfrie salg for rejsende inden for EU(1) endnu engang erkendt, at afskaffelsen af det afgiftsfrie salg sandsynligvis vil få konsekvenser for beskæftigelsen. Kommissionen skønner, at konsekvenserne vil være tidsbegrænsede og af specifik karakter i henseende til både de berørte geografiske områder og de berørte sektorer, og at det er søfartssektoren, der potentielt vil blive hårdest ramt. Dette bekræftes af medlemsstaternes beregninger for den forventede beskæftigelseseffekt af gennemførelsen af Rådets afgørelse om at ophæve det afgiftsfrie salg inden for EU. Kommissionens beregninger viser imidlertid også, at indtægtsrecirkulation og relokalisering af salget meget vel kan føre til en nettotilvækst i antallet af arbejdspladser på mellemlang sigt.

Kommissionen råder ikke over de oplysninger, der anmodes om, vedrørende antallet af ansatte i afgiftsfrie forretninger. Grunden hertil er, at der kun foreligger statistiske data for beskæftigelsen i hele detailsektoren som sådan(2). Kommissionen har derfor i sin analyse af de beskæftigelsesmæssige aspekter af Rådets afgørelse taget udgangspunkt i branchens egne skøn over arbejdspladser, der vil blive berørt af afskaffelsen af det afgiftsfrie salg(3). Disse samlede skøn viser imidlertid ikke de specifikke tal for beskæftigelsen i de afgiftsfrie forretninger.

Hvad angår de beskæftigelsesmæssige virkninger af afskaffelsen, henviser Kommissionen det ærede medlem til det svar, den har afgivet på skriftlig forespørgsel E-1999/99 fra Chris Davies(4).

(1) KOM(1999) 65 endelig udg.

(2) Retailing in the European Economic Area 1997, Luxembourg 1998, udarbejdet af Europa-Kommissionen (De Europæiske Fællesskabers Statistiske Kontor, GD XXI).

(3) Se punkt 5 i meddelelsen.

(4) EFT C 203 E af 18.7.2000, s. 109.